/* KOM/2011/0435 v konečnom znení - 2011/0188 (NLE) */ Návrh ROZHODNUTIE RADY o stanovisku Európskej únie k návrhu predpisu Európskej hospodárskej komisie Organizácie Spojených národov týkajúceho sa bezpečnosti chodcov a k návrhu predpisu Európskej hospodárskej komisie Organizácie Spojených národov týkajúceho sa zdrojov svetla využívajúcich svetelné diódy (LED) a ich korigendám





2011/0188 (NLE) Návrh ROZHODNUTIE RADY o stanovisku Európskej únie k návrhu predpisu Európskej hospodárskej komisie Organizácie Spojených národov týkajúceho sa bezpečnosti chodcov a k návrhu predpisu Európskej hospodárskej komisie Organizácie Spojených národov týkajúceho sa zdrojov svetla využívajúcich svetelné diódy (LED) a ich korigendám RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na rozhodnutie Rady 97/836/EC z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov (Revidovaná dohoda z roku 1958)[1], a najmä na druhú zarážku odseku 2 článku 4, so zreteľom na návrh Európskej komisie, so zreteľom na stanovisko Európskeho parlamentu[2], keďže: 1. Cieľom štandardizovaných požiadaviek návrhu predpisu Európskej hospodárskej komisie Organizácie Spojených národov (ďalej len „EHK OSN“) o ustanoveniach pre typové schválenie vozidiel, pokiaľ ide o bezpečnosť chodcov[3], a návrhu predpisu EHK OSN o ustanoveniach pre typové schválenie vozidiel, pokiaľ ide o zdroje svetla využívajúce svetelné diódy (LED)[4], je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zaistiť pre tieto vozidlá vysokú úroveň bezpečnosti a ochrany. 2. Je vhodné vymedziť stanovisko Európskej únie k uvedeným návrhom predpisov a tak umožniť, aby Európska únia zastúpená Komisiou hlasovala za prijatie týchto návrhov. 3. Európska komisia je toho názoru, že návrh predpisu týkajúceho sa bezpečnosti chodcov aj návrh predpisu týkajúceho sa zdrojov svetla využívajúcich svetelné diódy (LED) by sa mali zapracovať do systému Európskej únie pre typové schválenie motorových vozidiel, ROZHODLA TAKTO: Článok 1 Týmto sa schvaľuje návrh predpisu EHK OSN týkajúceho sa bezpečnosti chodcov uvedeného v dokumente ECE TRANS/WP.29/2010/127. Článok 2 Týmto sa schvaľuje návrh predpisu EHK OSN týkajúceho sa zdrojov svetla využívajúcich svetelné diódy (LED) uvedeného v dokumente ECE TRANS/WP.29/2010/44. Článok 3 Na nadchádzajúcom zasadnutí správneho výboru Svetového fóra EHK OSN pre harmonizáciu predpisov o vozidlách bude Európska únia zastúpená Komisiou hlasovať za návrh predpisov EHK OSN uvedených v článkoch 1 a 2. Článok 4 S ohľadom na články 35 a 36 smernice Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá, sa uznáva rovnocennosť požiadaviek stanovených návrhom predpisu EHK OSN o bezpečnosti chodcov a požiadaviek uvedených v prílohe I ods. 3.1, 3.3, 3.4 a 3.5 k nariadeniu Európskeho parlamentu a Rady (ES) č. 78/2009 o typovom schvaľovaní motorových vozidiel s ohľadom na ochranu chodcov a iných zraniteľných účastníkov cestnej premávky[5]. Článok 5 Návrhy predpisov EHK OSN týkajúce sa bezpečnosti chodcov a zdrojov svetla využívajúcich svetelné diódy (LED) sa stávajú súčasťou systému Európskej únie pre typové schválenie motorových vozidiel. V Bruseli Za Radu predseda [1] Ú. v. ES L 346, 17.12.1997, s. 78. [2] Ú. v. (…) (zatiaľ neuverejnené). [3] Dokument EHK OSN ECE TRANS/WP.29/2010/127. [4] Dokument EHK OSN ECE TRANS/WP.29/2010/44. [5] Ú. v. EÚ L 35, 4.2.2009, s. 1.